เบอร์ลี่ฯวิ่งฉิวมีลุ้นชนะซื้อคาร์ฟูร์ หลัง ปตท.ถอย
นักลงทุนให้ความสนใจหุ้นบริษัทเบอร์ลี่ยุคเกอร์(BJC) เพิ่มขึ้นหลังมีโอกาสชนะการประมูลซื้อกิจการคาร์ฟูร์&nbsp;
22 ก.ย. 2553

นักลงทุนให้ความสนใจหุ้นบริษัทเบอร์ลี่ยุคเกอร์(BJC) เพิ่มขึ้นหลังมีโอกาสชนะการประมูลซื้อกิจการคาร์ฟูร์ 
ในช่วง1-2 วันนี้  นักลงทุนให้ความสนใจหุ้นบริษัทเบอร์ลี่ยุคเกอร์(BJC) เพิ่มขึ้นชัดเจน เพราะเก็งว่า บริษัทจะมีโอกาสชนะการประมูลซื้อกิจการคาร์ฟูร์ หลังจากบริษัทปตท.(PTT)ถูกรัฐบาลเบรกไม่ให้ซื้อกิจการห้างคาร์ฟูร์ ส่งผลให้ราคาหุ้น BJC  เช้าวันนี้ เดินหน้าไปถึง 18.60 บาทก่อนย่อมาซื้อขายบริเวณ 18.30 บาทบวก0.30 บาท  ขณะที่หุ้นปตท.ไม่สนใจข่าวลบเรื่องคาร์ฟูร์  เพิ่มขึ้น 5 บาท ซื้อขายที่ 292 บาท 
สำหรับผู้ผ่านการคัดเลือกรอบแรก ประกอบด้วย 1.บริษัท เบอร์ลี่ยุคเกอร์  2. บริษัทในเครือเซ็นทรัล 3.บริษัท ย่อยของปตท.คือ ปตท.บริหารธุรกิจค้าปลีกหรือ PTTRM ส่วนกลุ่มกาสิโน(ในนามบิ๊กซี) มีรายงานว่าได้ขอถอนตัวไปแล้ว 
ทั้งนี้คาร์ฟูร์กำหนดวันที่ 5 พ.ย.นี้สำหรับการให้บริษัทต่างๆ ยื่นราคาประมูลรอบ 5 เพื่อซื้อกิจการของคาร์ฟูร์ในสิงคโปร์, มาเลเซีย และไทย โดยประมูลวงเงิน 1,000ล้านเหรียญสหรัฐ
ล่าสุดนายอรรถพล ฤกษ์พิบูลย์ ผู้ช่วยกรรมการผู้จัดการใหญ่ ฝ่ายสื่อสารองค์กรและกิจการเพื่อสังคม บริษัท ปตท.(PTT) เปิดเผยว่า ปตท.จะแจ้งให้บริษัท ปตท บริหารธุรกิจค้าปลีก  ไม่เข้าร่วมประมูลเข้าซื้อกิจการคาร์ฟูร์  เนื่องจากผู้มีส่วนได้ส่วนเสียสำคัญของ ปตท.หลายรายเห็นว่า ปตท. ไม่ควรเข้าแข่งขันในครั้งนี้
ก่อนหน้านี้ PTTRM มีความสนใจในการเข้าร่วมประมูลกิจการห้างคาร์ฟูร์ เนื่องจากได้มีการศึกษาแนวโน้มการทำธุรกิจค้าปลีกน้ำมันในต่างประเทศ เช่น ประเทศฝรั่งเศส อังกฤษ สหรัฐอเมริกา และออสเตรเลีย พบว่า การทำธุรกิจค้าปลีกน้ำมันเพียงอย่างเดียว (Stand Alone) มีแนวโน้มลดลง และเริ่มปรับเปลี่ยนเป็นการจัดตั้งสถานีบริการน้ำมันควบคู่ไปกับธุรกิจ Hypermarket เพื่อเพิ่มผลตอบแทนจากการลงทุน  ทำให้การค้าน้ำมันส่วนใหญ่ จำหน่ายผ่านช่องทาง Hypermarket สูงมากขึ้นเป็นลำดับ 
นอกจากนี้สถานที่ตั้งของห้างคาร์ฟูร์ จากจำนวนทั้งหมด 43 แห่ง ส่วนมากตั้งอยู่ในเขตกรุงเทพฯ และปริมณฑล ซึ่งเป็นบริเวณที่ ปตท. มีจำนวนสถานีบริการน้ำมันอยู่น้อย ไม่เพียงพอต่อการให้บริการแก่ประชาชน จึงเป็นโอกาสที่ ปตท. จะได้ขยายเครือข่ายสถานีบริการน้ำมันให้ครอบคลุมได้มากขึ้น และสามารถเป็นช่องทางการขยายการจำหน่ายสินค้าและบริการของ ปตท. อาทิ น้ำมันหล่อลื่น บริการคาร์แคร์ เพื่อให้บริการลูกค้าได้หลากหลายและมากขึ้น 
สำหรับปตท.สามารถใช้เครือข่าย Hypermarket ดังกล่าว ในการสนับสนุนสินค้าของคนไทย และของชุมชน รวมทั้งส่งเสริมธุรกิจค้าปลีกรายย่อยของคนไทยให้เข้มแข็งและเติบโตไปพร้อมกันได้ด้วย